
Alsó korlát formulák alkalmazása a sajátérték probléma közelítő megoldására

A kvantumkémiában rendkívül elterjedt a fölső korlátok használata. Különösen fontos
a várható érték, mint fölső korlát, aminek kedvező tulajdonsága, hogy: fizikai
jelentéssel bír és segitségével a próbafüggvény egyszerűen javítható. Ezzel szemben, alsó korlát formulák kevéssé ismertek és szinte alig kerülnek alkalmazásra az elméleti kémia mai eszköztárában. Ennek oka, hogy ezek a formulák a várhatóértéknél jóval bonyolultabbak, számításuk drágább és alkalmazásukhoz számos feltételtbiztosítani kell.
Az alsó korlátot adó képletek egy része alkalmazza a perturbációszámítás alapgondolatát, hogy a megoldandó problémát egy nulladrendű, ismert tagra és egy kicsi maradékra
osztjuk(particionáljuk). A nulladrend választása nem mindig egyértelmű, néha a fizikailag megalapozott felbontás rossznak bizonyul. Munkánk során azt a kérdést vizsgáltuk,
hogy alsó korlát formulák maximálása, mint irányelv, felhasználható-e a korábbiaknál
jobb partíció kiválasztására.
Az ötleltet egy mátrixpéldán és a H2 molekula minimális bázison felépített elektronikus Hamilton mátrixán próbáltuk ki. Utóbbi esetben a disszociáció problémájával is
foglalkoztunk. A mátrixpéldán azt láttuk, hogy az alsó korlát maximálásával sikerült a
bevett diagonális-nemdiagonális felbontásnál jobbat találnunk. A H2 molekulára kapott
eredmények kevésbé kedvező képet mutatnak, csak egyensúlyi kötéstávolságnál sikerült az
ismert eljárásoknál jobbat találnunk.
Vizsgálódásunk során további két lényeges eredményre jutottunk. Alternatív levezetést adtunk a Löwdin-féle bracketing-függvény kifejezésére és meggondolást
tettünk az ún. Epstein-Nesbet partícióval számolt másodrendig pontos energia alsó
korlát tulajdonságára.



